CELEX: 32020D0489
Language: bg
Date: 2020-04-02 00:00:00
Title: Решение (ОВППС) 2020/489 на Съвета от 2 април 2020 година за назначаване на специалния представител на Европейския съюз за диалога Белград – Прищина и други регионални въпроси за Западните Балкани

3.4.2020   
               
               
                  BG
               
               
                  Официален вестник на Европейския съюз
               
               
                  L 105/3
               
            
         РЕШЕНИЕ (ОВППС) 2020/489 НА СЪВЕТА
         от 2 април 2020 година
         за назначаване на специалния представител на Европейския съюз за диалога Белград – Прищина и други регионални въпроси за Западните Балкани
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 31, параграф 2 и член 33 и от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     От решаващо значение е да се засили ангажираността на Съюза във връзка с нормализирането на отношенията между Сърбия и Косово (*1), както и ангажираността на Съюза в региона на Западните Балкани.
                  
               
                     (2)
                  
                  
                     Специален представител на Европейския съюз (СПЕС) следва да бъде назначен за диалога Белград – Прищина и други регионални въпроси за Западните Балкани за срок от 12 месеца.
                  
               
                     (3)
                  
                  
                     СПЕС ще изпълнява мандата в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,
                  
               ПРИЕ НАСТОЯЩОТО РЕШЕНИЕ:
         
            Член 1
            Специален представител на Европейския съюз
            Г-н Miroslav LAJČÁK се назначава за специален представител на Европейския съюз (СПЕС) за диалога Белград – Прищина и други регионални въпроси за Западните Балкани от 2 април 2020 г. до 31 март 2021 г. Съветът може да вземе решение мандатът на СПЕС да бъде прекратен по-рано въз основа на оценка на Комитета по политика и сигурност (КПС) и по предложение на върховния представител на Съюза по въпросите на външните работи и политиката на сигурност (ВП).
         
         
            Член 2
            Цели на политиката
            Мандатът на СПЕС се основава на следните цели на политиката на Съюза в региона на Западните Балкани и е в съответствие с установените политики на Съюза:
            
                        а)
                     
                     
                        на първо място и с най-голямо значение, постигане на цялостно нормализиране на отношенията между Сърбия и Косово, което е от ключово значение за европейския път на всяка от тях;
                     
                  
                        б)
                     
                     
                        подобряване на добросъседските отношения, както и насърчаване на помирението;
                     
                  
                        в)
                     
                     
                        засилване на видимостта и ефективността на Съюза чрез публична дипломация;
                     
                  
                        г)
                     
                     
                        допринасяне за единство, съгласуваност и ефикасност на действията на Съюза в региона на Западните Балкани, когато е уместно.
                     
                  
         
            Член 3
            Мандат
            За постигане на целите на политиката СПЕС има мандат:
            
                        а)
                     
                     
                        по отношение на ключовите аспекти на мандата, от името на ВП да съдейства за воденето на диалога Белград – Прищина в тясно сътрудничество с държавите членки, да работи за цялостното нормализиране на отношенията между Сърбия и Косово чрез сключването на правно обвързващо споразумение, в което се засягат всички нерешени въпроси между страните в съответствие с международното право и което допринася за регионална стабилност, и да наблюдава и подпомага при необходимост работата на страните по изпълнението на предишни споразумения, постигнати в рамките на диалога, воден със съдействието на ЕС;
                     
                  
                        б)
                     
                     
                        в допълнение, когато е уместно, да работи за подобряване на добросъседските отношения и за помирение между партньорите в региона на Западните Балкани, с което да се спомогне за преодоляване на наследството от миналото;
                     
                  
                        в)
                     
                     
                        активно да работи за засилване на ефективността и видимостта на Съюза в региона на Западните Балкани чрез публична дипломация, както и да разпространява и популяризира ценностите на Съюза и програмата на Съюза в региона в по-широк план, когато е уместно, като допринася за по-широко разбиране и подкрепа за въпроси, свързани със Съюза;
                     
                  
                        г)
                     
                     
                        да работи координирано и последователно с всички усилия на Съюза и цялостните политики на Съюза спрямо региона, както и с делегациите и службите на Съюза, и по-специално с други СПЕС в региона на Западните Балкани, както и да поддържа тясна връзка с държавите членки;
                     
                  
                        д)
                     
                     
                        да подпомага работата на ВП и дейностите на Съюза в региона.
                     
                  
         
            Член 4
            Изпълнение на мандата
            
               1.   СПЕС отговаря за изпълнението на мандата, като действа под ръководството на ВП.
            
            
               2.   КПС поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на неговия мандат, без да се засягат правомощията на ВП.
            
            
               3.   СПЕС работи в тясна координация и сътрудничество с Европейската служба за външна дейност (ЕСВД) и компетентните ѝ отдели.
            
         
         
            Член 5
            Финансиране
            
               1.   Референтната сума, предназначена за покриване на разходите, свързани с мандата на СПЕС, за периода от 2 април 2020 г. до 31 март 2021 г. възлиза на 1 200 000 EUR.
            
            
               2.   Управлението на разходите се извършва в съответствие с процедурите и правилата, приложими към общия бюджет на Съюза.
            
            
               3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
            
         
         
            Член 6
            Сформиране и състав на екипа
            
               1.   В рамките на мандата на СПЕС и на предоставените финансови средства, СПЕС отговаря за сформирането на екип. В екипа се включват експерти по конкретни въпроси на политиката в съответствие с изискванията на мандата. СПЕС предоставя своевременно на Съвета и Комисията актуална информация за състава на екипа.
            
            
               2.   Държавите членки, институциите на Съюза и ЕСВД могат да предлагат командироването на служители към СПЕС. Възнаграждението на такива командировани служители се поема съответно от държавата членка, от заинтересованата институция на Съюза или ЕСВД („изпращащ орган“). Експертите, командировани от държавите членки към институциите на Съюза или към ЕСВД, могат да бъдат командировани и към СПЕС. Договорно наетите членове на международния персонал са граждани на държава членка.
            
            
               3.   Всички командировани служители остават под административното ръководство на изпращащия орган и изпълняват задълженията си и действат в интерес на изпълнението на мандата на СПЕС.
            
         
         
            Член 7
            Привилегии и имунитети на СПЕС и персонала на СПЕС
            Тези привилегии, имунитети и допълнителни гаранции, свързани със СПЕС и членовете на персонала на СПЕС, които са необходими за изпълнението и безпрепятственото провеждане на мисията, се договарят съответно с приемащите страни. Държавите членки и ЕСВД оказват цялото необходимо съдействие за тази цел.
         
         
            Член 8
            Сигурност на класифицираната информация на ЕС
            СПЕС и членовете на неговия екип спазват принципите и минималните стандарти за сигурност, установени с Решение 2013/488/ЕС на Съвета (1).
         
         
            Член 9
            Достъп до информация и логистична подкрепа
            
               1.   Държавите членки, Комисията и Генералният секретариат на Съвета гарантират достъп на СПЕС до всяка информация от значение за него.
            
            
               2.   Делегациите и службите на Съюза, държавите членки, или и едните и другите, по целесъобразност осигуряват логистична подкрепа в региона.
            
         
         
            Член 10
            Сигурност
            В съответствие с политиката на Съюза относно сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки в съответствие с мандата на СПЕС и въз основа на обстановката от гледна точка на сигурността в района, за който отговаря, за сигурността на целия персонал под прякото ръководство на СПЕС, по-специално като:
            
                        а)
                     
                     
                        изготвя конкретен план за сигурността въз основа на насоки от страна на ЕСВД, който включва конкретни физически, организационни и процедурни мерки за сигурност, уреждащи управлението на безопасното придвижване на персонала към и в рамките на района, за който отговаря, както и управлява инциденти, свързани със сигурността, и изготвя план на мисията за действие при извънредни обстоятелства и за евакуация;
                     
                  
                        б)
                     
                     
                        гарантира, че целият персонал, разположен извън Съюза, е застрахован за висок риск в съответствие с условията на района, за който отговаря;
                     
                  
                        в)
                     
                     
                        гарантира, че всички членове на персонала на СПЕС, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в района, за който СПЕС отговаря, въз основа на степента на риск, определена от ЕСВД за този район;
                     
                  
                        г)
                     
                     
                        гарантира, че се изпълняват всички приети препоръки, направени в резултат на извършените редовни оценки на сигурността, и представя на ВП, Съвета и Комисията писмени доклади относно тяхното изпълнение, както и относно други свързани със сигурността въпроси, в рамките на докладите за напредъка и докладите за изпълнението на мандата.
                     
                  
         
            Член 11
            Докладване
            СПЕС представя редовни доклади на ВП и КПС. При необходимост СПЕС докладва и пред работни групи на Съвета. Редовните доклади се разпространяват чрез мрежата COREU. СПЕС може да представя доклади на Съвета по външни работи. СПЕС може да участва в предоставянето на информация на Европейския парламент.
         
         
            Член 12
            Координация и съгласуваност
            
               1.   СПЕС допринася за единството, съгласуваността и ефикасността на действията на Съюза и спомага за съгласуваното използване на всички инструменти на Съюза и действия на държавите членки с цел да бъдат постигнати целите на политиката на Съюза. Търсят се връзки с държавите членки, когато е уместно. Дейностите на СПЕС се координират по целесъобразност с дейностите на Комисията, СПЕС за Босна и Херцеговина, СПЕС за Косово и с мисиите по линия на общата политика за сигурност и отбрана (ОПСО) в региона, без да се засягат прерогативите на Комисията, на ръководителя на делегацията на СПЕС и на ръководителя на службата на СПЕС. СПЕС провежда редовни брифинги за мисиите на държавите членки и делегациите и службите на Съюза.
            
            
               2.   На място СПЕС поддържа тесни връзки с ръководителите на делегациите и службите на Съюза в региона и с ръководителите на мисиите на държавите членки. Те полагат всички възможни усилия, за да съдействат на СПЕС при изпълнението на неговия мандат. СПЕС също така осъществява връзка с други участници на международно и регионално равнище, представени на място.
            
         
         
            Член 13
            Преглед
            Изпълнението на настоящото решение и неговата съгласуваност с други форми на приноса на Съюза в региона подлежат на редовен преглед. До 30 септември 2020 г. СПЕС представя на ВП, Съвета и Комисията доклад за напредъка, а до 31 януари 2021 г. — цялостен доклад за изпълнението на мандата.
         
         
            Член 14
            Влизане в сила
            Настоящото решение влиза в сила в деня на приемането му.
         
         
            Съставено в Брюксел на 2 април 2020 година.
            
               
                  За Съвета
               
               
                  Председател
               
               A. METELKO-ZGOMBIĆ
            
         
         
            (*1)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.
         
            (1)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на ЕС (ОВ L 274, 15.10.2013 г., стр. 1).